

**REPUBLIKA HRVATSKA**

**KRAPINSKO-ZAGORSKA ŽUPANIJA**

 **GRAD PREGRADA**

 **Gradonačelnik**

Klasa: 940-01/18-01/18

Urbroj: 2214/01-02-18-1

Pregrada, 12.03.2018.

**PREDMET: Informacija o odvojenom sakupljanju otpada na području grada Pregrade**

Poštovani,

Kao što ste upoznati Grad Pregrada dužan je uspostaviti sustav gospodarenja otpadom u skladu s Uredbom o gospodarenju komunalnim otpadom (NN 50/2017; u daljnjem tekstu Uredba). Uredbom se propisuje sadržaj odluke o načinu pružanja javne usluge, način gospodarenja komunalnim otpadom u vezi s javnom uslugom prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada, prostorni razmještaj reciklažnih dvorišta, način izračuna granične količine miješanog komunalnog otpada za određena razdoblja, način i uvjeti određivanja i obračuna naknade za gradnju građevina za gospodarenje komunalnim otpadom i način obračuna poticajne naknade za smanjenje količine miješanog komunalnog otpada.

Cilj ove Uredbe je uspostava javnog, kvalitetnog, postojanog i ekonomski učinkovitog sustava sakupljanja komunalnog otpada u svim jedinicama lokalne samouprave, u skladu s načelima održivog razvoja, zaštite okoliša, gospodarenja otpadom i zaštitom javnog interesa. Gradsko vijeće Grada Pregrade donijelo je na sjednici održanoj 30. siječnja 2018. Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada što predstavlja prvi korak uspostave odvojenog prikupljanja otpadom. Davatelj javne usluge, EKO-FLOR PLUS d.o.o., je dužan uspostaviti i koristiti digitalni sustav evidencije iz članka 17. Uredbe do 1.5.2018. godine.

Strukturu cijene javne usluge čini cijena javne usluge za količinu predanog miješanog komunalnog otpada, cijena obvezne minimalne javne usluge i cijena ugovorne kazne. Cijena javne usluge za količinu predanog miješanog komunalnog otpada određuje se prema izrazu: C (cijena javne usluge za količinu predanog miješanog komunalnog otpada izražena u kunama)=JCV (jedinična cijena za pražnjenje volumena spremnika miješanog komunalnog otpada izražena u kunama sukladno cjeniku) x BP (broj pražnjenja spremnika miješanog komunalnog otpad u obračunskom razdoblju sukladno podacima u Evidenciji) x U (udio korisnika usluge u korištenju spremnika). Strukturu cijene obavezne minimalne usluge čine troškovi nabave i održavanja opreme za prikupljanje otpada, troškovi prijevoza otpada, troškovi nastali radom reciklažnog dvorišta i/ili mobilnog reciklažnog dvorišta zaprimanjem bez naknade otpada nastalog u kućanstvu, troškovi prijevoza i obrade glomaznog otpada koji se prikuplja u okviru javne usluge, troškovi vođenja propisanih evidencija i izvješćivanja u vezi s javnom uslugom te drugi opravdani troškovi. Napominjemo kako nova cijena još nije određena i ovisi o novim troškovima koji će nastati vezano uz odvoz i sortiranje otpada te je izvjesno kako će doći do određenog povećanja u odnosu na dosadašnju cijenu odvoza, no Grad Pregrada, u dogovoru s koncesionarom, nastojati će osigurati minimalno povećanje za stanovnike grada Pregrade.

**Svrha odvojenog prikupljanja otpada**

Svrha sustava sakupljanja komunalnog otpada je osiguranje mogućnosti korištenja javne usluge prikupljanja miješanog komunalnog otpada i biorazgradivog komunalnog otpada te poticanje proizvođača otpada i posjednika otpada da odvojeno predaju otpad, kako bi se smanjila količina miješanog komunalnog otpada koji nastaje, smanjio udio biorazgradivog komunalnog otpada u nastalom miješanom komunalnom otpadu, povećale količine i ispunila obveza Republike Hrvatske da osigura odvojeno sakupljanje i recikliranje otpadnog papira, otpadnog metala, otpadne plastike i otpadnog stakla, uključivo i otpad koji se svrstava u posebne kategorije otpada čije gospodarenje je uređeno posebnim propisima, te time smanjila količina otpada koji se zbrinjava odlaganjem.

Korisniku usluge mora biti osigurana mogućnost odvojene predaje otpada na njegovom obračunskom mjestu i korištenjem reciklažnog dvorišta, mobilnog reciklažnog dvorišta te spremnika postavljenog na javnoj površini i odvoz glomaznog otpada

**Vrste otpada**

Otpad koji će se prikupljati generalno možemo razvrstati u četiri kategorije:

1. miješani komunalni otpad – sakupljati će se kao i do sada,
2. biorazgradivi komunalnog otpad – biootpad korisnici usluge dužni su zbrinjavati u svojim domaćinstvima na način da isti kompostiraju u vlastitim kućanstvima, osim u slučajevima kada to nije moguće. Neovisno od prethodne odredbe, korisnici usluge mogu od davatelja javne usluge zatražiti odvoz biorazgradivog komunalnog otpada - biootpada.
3. otpadni papir i plastika,
4. metal, staklo, tekstil, problematični otpad i krupni (glomazni) otpad,

Miješani komunalni otpad, papir, karton i plastika preuzimati će se na dosadašnji način i dosadašnjom dinamikom. Odvojeno prikupljanje metala, stakla, tekstila i problematičnog otpada odvijati će se u kućanstvima i predavati u stacionarno i mobilna reciklažna dvorišta. Krupni (glomazni) otpad prikuplja se u reciklažnom dvorištu, mobilnom reciklažnom dvorištu i jednom godišnje na lokaciji obračunskog mjesta korisnika usluge (sukladno rasporedu davatelja usluge) u količini do najviše 5 m3 po korisniku.

**Biorazgradivi komunalnog otpad**

Biootpad je kuhinjski otpad (ostaci od pripreme hrane) i vrtni ili zeleni otpad. Čini gotovo trećinu kućnog otpada i vrijedna je sirovina za proizvodnju kvalitetnog biokomposta. Najbolje je da se biootpad biološki prerađuje na mjestu njegovog nastanka kompostiranjem.

Biootpad korisnici usluge dužni su zbrinjavati u svojim domaćinstvima na način da isti kompostiraju u vlastitim kućanstvima, osim u slučajevima kada to nije moguće. Neovisno od odredbe iz prethodne stavke ovog članka, korisnici usluge mogu od davatelja javne usluge zatražiti odvoz biorazgradivog komunalnog otpada - biootpada. Kada je sakupljeni biootpad predmet kontinuiranog odvoza davatelja javne usluge cijena odvoza za korisnika biti će veća.

Građankama i građanima Pregrade na raspolaganju su dvije mogućnosti:

1. zbrinjavati biootpad u svojim domaćinstvima kompostiranjem, u za to posebno predviđenim kupovnim spremnicima ili vlastito izrađenim spremnicima koji omogućuju adekvatno kompostiranje (Komposter je najčešće plastični ili drveni, ali se može načiniti i od drugih materijala, npr. od metalne žice, betonskih blokova ili čak od staroga saga. Drveni komposter se najbolje uklapa u okoliš te je dobar termoizolator. S druge strane, plastični komposter je lakše održavati i premještati.),
2. korisnici usluge mogu od davatelja javne usluge zatražiti odvoz biorazgradivog komunalnog otpada - biootpada. Kada je biootpad predmet kontinuiranog odvoza davatelja javne usluge cijena odvoza za korisnika biti će veća.

Smatramo kako postoje predispozicije da građanke i građani grada Pregrade zbrinjavaju biootpad u svojim domaćinstvima kompostiranjem čime će nastati hranjivi kompost/humus prikladan za ponovnu uporabu u domaćinstvima te će se smanjiti i cijena usluge zbrinjavanja otpada.

Grad Pregrada planira jednokratno dodijeliti zainteresiranim građankama i građanima plastične kompostere za zbrinjavanje biološkog otpada. Napominjemo kako će dodijeljeni komposteri ostati u vlasništvu Grada Pregrade. Građani koji iskažu interes za dodjelu kompostera imati će obavezu isti koristiti u navedenu svrhu te ga održavati i čuvati u funkcionalnom stanju minimalno sljedećih 5 godina. Dodijeliti će se jedan komposter po domaćinstvu. Predviđena zapremnina je 500 l. Pravilna uporaba i stanje dodijeljenog kompostera kontrolirati će komunalni redar Grada Pregrade. Popunjavanjem dostavljenog anketnog upitnika možete se izjasniti o načinu prikupljanja biootpada. Svi koji se izjasne za opciju odvoza biootpada putem davatelja javne usluge odnosno EKO-FLOR PLUS-a plaćati će i veću naknadu. Predviđeno povećanje cijene za odvoz biootpada 4 puta mjesečno iznosi 50% osnovne cijene, dok predviđeno povećanje osnovne cijene (dosadašnje cijene odvoza) iznosi 10%.

S poštovanjem,

GRADONAČELNIK

Marko Vešligaj, dipl.oec.